જો તમે નિયમિત રીતે જરૂર કરતાં ઓછી ઊંઘ લેતા હો તો તમને ખબર પણ ન પડે એ રીતે તમારી નિર્ણયો લેવાની ક્ષમતા પર અસર પડે છે. ખાસ કરીને આ અભ્યાસ રાજનેતાઓ, બેન્કરો અને બિઝનેસ-લીડરોને વઘુ લાગી પડે છે. અભ્યાસમાં ખાસ કહેવાયું છે કે મહત્ત્વના નિર્ણયો લેવા પડે એવી પોઝિશન પર હોય તેમણે ઊંઘ પૂરતી લેવી જોઈએ, નહીંતર અપૂરતી ઊંઘને કારણે મગજમાં એવો સૂક્ષ્મ બદલાવ થાય છે જેનાથી ડેન્જરસ કહેવાય એવા નિર્ણયો લેવાય છે. અભ્યાસકર્તાઓનું તો એટલે સુધી કહેવું છે કે ૨૦૦૮માં ગ્લોબલ ફાઈનેન્શિયલ ક્રાઈસીસ આવી એની પાછળ પાવરફૂલ પોઝિશન પર રહેલા લોકોના જોખમી નિર્ણયો કારણભૂત હતા અને એટલે જ મહત્ત્વના નિર્ણયો લેતા રાજનેતાઓ, બેન્કરો અને બિઝનેસ-લીડર્સ અપૂરતી ઊંઘી લે એ જગત માટે હાનિકારક છે એવું સંશોધકોનું કહેવું છે.